Չարլզ Բարքլի
Չարլզ Ուեյդ Բարքլի (, ), ամերիկացի նախկին պրոֆեսիոնալ բասկետբոլիստ։ Մասնագիտական կարիերայի ընթացքում հանդես է եկել Բասկետբոլի ազգային ասոցիացիայի (NBA) «Ֆիլադելֆիա Սեվնթիսիքսերս» (1984–1992), «Ֆինիքս Սանս» (1992–1996) և «Հյուստոն Ռոքեթս» (1996–2000) ակումբներում՝ որպես ծանր հարձակվող։ Համարվել է լիգայի պատմության լավագույն ծանր հարձակվողներից մեկը։

Լիդսի դպրոցն ավարտելուց հետո երեք մրցաշրջան անցկացրել է Օբուրնի համալսարանում, որից հետո մուտք գործել NBA՝ 1984 թվականին անցկացված դրաֆթի ժամանակ՝ ընտրվելով հինգերորդը «Ֆիլադելֆիա Սիքսերսի» կողմից։ 5-ական անգամ արժանացել է All-NBA առաջին և երկրորդ թիմ խորհրդանշանական հավաքականի անդամ, ինչպես նաև մեկ անգամ՝ All-NBA երրորդ թիմ, 11 անգամ ճանաչվել է NBA-ի աստղ՝ 1991 թվականին հռչակվելով բոլոր աստղերի խաղի ամենաարժեքավոր խաղացող (MVP)։ 1993 թվականին ճանաչվել է լիգայի ամենաարժեքավոր խաղացող։ NBA-ի 50-ամյակի կապակցությամբ հռչակվել է լիգայի պատմության 50 մեծագույն բասկետբոլիստներից մեկը։

Բարքլին եղել է Միացյալ Նահանգների տղամարդկանց բասկետբոլի ազգային հավաքականի՝ «Դրիմ թիմի» անդամ, որի կազմում նվաճել է օլիմպիական ոսկե մեդալ Բարսելոնայի (1992) և Ատլանտայի (1996) օլիմպիական խաղերում։

Բասկետբոլիստի կարիերայից Բարքլին հեռացել է 2000 թվականին։ 2006 թվականին ճանաչվել Նեյսմիթի անվան բասկետբոլի փառքի սրահի անդամ։ Բասկետբոլիստի կարիերայից հեռանալուց ի վեր Բարքլին աշխատում է TNT հեռուստաալիքում՝ որպես NBA-ի հանդիպումների վերլուծաբան։ Հանդիպումների վերլուծությունից բացի նաև մի շարք գրքերի հեղինակ է։ Որոշակի հետաքրքրվածություն է ցուցաբերել նաև քաղաքականության ասպարեզում՝ 2008-ի հոկտեմբերին հայտարարելով, որ կառաջադրվի 2014 թ. Ալաբամայի նահանգապետի ընտրություններում, սակայն որոշումից ետ է կանգնել 2010-ին։

Ծանոթագրություններ

Արտաքին հղումներ 

 Պաշտոնական կայք 
 Charles Barkley: NBA.com կենսագրությունը
 Չարլզ Բարքլի - էջը IMDb-ում

1963 ծնունդներ
Ամերիկացի բասկետբոլիստներ
Ամերիկացի օլիմպիական չեմպիոններ
Փետրվարի 20 ծնունդներ
Ֆինիքս Սանսի բասկետբոլիստներ